  Майя Бывальцева Урмон висёнэн черлам кунянэз шараяз Удмуртиысь одӥгаз гурт возёсын. 19-тӥ толсуре со сярысь ивортэ элькунысь Ветеринарияя валтӥсь управленилэн пресс-службаез. Дэбес ёросысь Уйвай гурт вӧзысь кунян гидын пудолэсь урмон висёнлэсь тодметъёссэ шараязы: солэн дыльды вия, ньылонэз коскамын вал. Берлогес висёнэз зэматӥзы. Со сяна, Ува ёросысь Удугучин муниципал кылдытэтысь нюлэсын урмем ӟичыез шедьтӥзы. Учыръёс пусъемын 6-тӥ но 13-тӥ толсуре. Управлениысь ӧнерчиос верамъя, ар кутсконысен Дэбес ёросын со тямысэтӥез висись пӧйшур, Ува ёросын — дас одӥгетӥез. Таяз арын толшорысен Удмуртиын 114 учырын урмон висён пусъемын. Кылем арысь та вакытэн ки ӵошатыса, со 7 учырлы ӧжытгес. Роспотрбенадзорлэн элькунъя управлениез ивортэмъя, висёнлы тужгес но сётско ӟичыос — ар кутсконысен 60-лэсь трос ӟичыос черлазы. 2016-тӥ арысь 25-тӥ шуркынмонлы урмон висёнэз озьы ик кутӥзы 14 коӵышъёс но 10 пуныос. Ветеринар эмчиос тодэ вайыто, пудоез урмонлэсь утёнын тужгес умоез амал — солы дырыз дыръя прививка пуктон. Тегъёс: Тазалык Дэбес Ува Удмуртия урмон пӧйшуръёс ветеринария  